b'\n_START_ARTICLE_\nNewport County AFC\n_START_SECTION_\nDen opprinnelige klubben\n_START_PARAGRAPH_\nNewport County ble stiftet i 1912 og ble medlem i Southern League. Klubbens hjemmebane var Somerton Park. Da The Football League i 1920 tok opp hele 1. divisjon i Southern League som ny 3. divisjon, var Newport County blant klubbene i divisjonen. I 1939 vant de endelig divisjonen (som da var blitt 3. divisjon s\xc3\xb8r), og rykket opp i 2. divisjon. Med utbruddet av 2. verdenskrig h\xc3\xb8sten 1939 ble det imidlertid en kort debut for klubben i 2. divisjon. Da fotballen startet opp igjen etter krigen i 1946, gikk det d\xc3\xa5rlig med Newport County, og laget ble sist og rykket ned igjen._NEWLINE_Klubben spilte nye 11 sesonger i 3. divisjon s\xc3\xb8r f\xc3\xb8r ligaen i 1958 ble omstrukturert. Den nordre og s\xc3\xb8ndre 3. divisjon ble omgjort til en nasjonal 3. og 4. divisjon. Newport County kvalifiserte seg for 3. divisjon, men i 1962 rykket de ned i 4. divisjon. Der ble klubben i 18 \xc3\xa5r._NEWLINE_I 1980 rykket Newport County endelig opp igjen i 3. divisjon. Same \xc3\xa5r vant de den walisiske cupen, og kvalifiserte seg for spill i cupvinnercupen. Etter seier mot Crusaders fra Nord-Irland og norske Haugar n\xc3\xa5dde de kvartfinalen, der de m\xc3\xa5tte gi tapt for FC Carl Zeiss Jena fra DDR._NEWLINE_Newport County rykket ned igjen fra 3. divisjon i 1987, og \xc3\xa5ret etter ble de sist i 4. divisjon, og ble degradert til The Football Conference. Etter mindre enn en sesong i Conference gikk klubben konkurs den 27. februar 1989.\n_START_SECTION_\nNye Newport County\n_START_PARAGRAPH_\nSommeren 1989 ble klubben nystiftet som Newport AFC. Klubben ble tatt opp i Hellenic League, 4 divisjoner under The Football League. Siden da har klubben hatt som m\xc3\xa5l \xc3\xa5 spille seg opp igjen i The Football League._NEWLINE_Det walisiske fotballforbundets nye krav om at walisiske klubber skulle spille i den nyorganiserte walisiske serien, fikk i en periode flere klubber til \xc3\xa5 spille i "utlendighet" p\xc3\xa5 leid bane i England. Nystartede Newport spilte sin f\xc3\xb8rste sesong p\xc3\xa5 banen til Moreton Town i Gloucestershire i England. Etter en sesong hjemme p\xc3\xa5 deres egen bane Somerton Park, m\xc3\xa5tte de tilbake til England igjen, og spilte i to sesonger p\xc3\xa5 banen til Gloucester City. Etter dette fikk klubben tre rettsavgj\xc3\xb8relser som sikret dem retten til \xc3\xa5 spille i den engelske serien, og de kunne flytte hjem til Newport igjen. Perioden i "utlendighet" ga laget kallenavnet The Exiles._NEWLINE_Klubbens hjemmebane Somerton Park ble revet i 1993, og klubben fant et nytt hjem p\xc3\xa5 det nybygde Newport Stadium, som er eid av Newport by. I 1999 tok klubben tilbake det gamle navnet Newport County AFC. Etter flere opprykk kvalifiserte klubben seg i 2004 for den nye Conference South, niv\xc3\xa5 6 i England. Sesongen 2006/07 ble Newport County nummer 6 i Conference South.'